[{"text_idx": "#000000", "text": "Duolingo nun ankau\u0306 por franclingvanoj"}, {"text_idx": "#000001", "text": "J\u0302us estis lanc\u0302ita franclingva kurso pri Esperanto en la populara lingvolerna retejo Duolingo. Jam pli ol 2 400 personoj alig\u0302is al la kurso. Sume en la kvar diverslingvaj kursoj de Duolingo nun estas proksimume 730 000 aktivaj lernantoj de Esperanto."}, {"text_idx": "#000002", "text": "La unua pag\u0302o de la kurso por franclingvanoj."}, {"text_idx": "#000003", "text": "La unua kurso de Esperanto en Duolingo estis tiu por anglalingvanoj. G\u0302i estis lanc\u0302ita la 28-an de majo 2015, do g\u0302i ekzistas jam de pli ol kvin jaroj, kaj jam proksimume 1,6 milionoj da homoj alig\u0302is al g\u0302i."}, {"text_idx": "#000004", "text": "Kompreneble la plej multaj alig\u0302intoj neniam finas la kurson, kaj malmultaj el tiuj, kiuj ja finas g\u0302in, efektive poste aktive ekuzas Esperanton. Tamen jam ekzistas multaj esperantistoj, kiuj venis al la movado g\u0302uste tra Duolingo."}, {"text_idx": "#000005", "text": "G\u0302uste nun lau\u0306 la publika statistiko de Duolingo estas proksimume 284 000 aktivaj lernantoj en la anglalingva kurso. En la hispanlingva kurso, kiu estis lanc\u0302ita fine de 2016, nun estas proksimume 231 000 aktivaj lernantoj. La portugallingva kurso estis lanc\u0302ita en majo 2018, kaj nun havas proksimume 212 000 aktivajn lernantojn."}, {"text_idx": "#000006", "text": "Meze de julio estis lanc\u0302ita la kvara Esperanto-kurso en Duolingo, tiu por franclingvanoj. Jam nun la provversio havas pli ol 2 400 aktivajn partoprenantojn. Pri g\u0302ia realigo laboris Axel Rousseau kaj Emmanuelle Richard, kiuj jam de longe okupig\u0302as pri projektoj rilataj al instruado de Esperanto."}, {"text_idx": "#000007", "text": "\u2013 Ekzemple, ni respondecas pri alia interreta kurso por francparolantoj. Tiu c\u0302i kurso ricevas c\u0302irkau\u0306 50 novajn lernantojn c\u0302iumonate. C\u0302iu lernanto estas helpata de libervola korektanto. Ni ankau\u0306 reeldonis plurfoje la libron Metodo 11. Pro nia sperto tiu-teme, Ruth Kevess-Cohen kontaktis nin pasintan oktobron por scii, c\u0302u ni pretus respondeci pri la Duolingo-kurso por francparolantoj, rakontas Axel Rousseau."}, {"text_idx": "#000008", "text": "La duopo senhezite akceptis la taskon, c\u0302ar la francaj esperantistoj de longe atendas la aperon de franca versio de la kurso, Axel Rousseau diras. En februaro ili partoprenis retan kurson de Duolingo pri la sistemo kaj pri verkado de kursoj por Duolingo."}, {"text_idx": "#000009", "text": "\u2013 Post kelkaj pliaj semajnoj, ni finfine povis eklabori. Tiu eklaboro koincidis kun la tutlanda kvaranteno. Ec\u0302 se multaj personoj hejme laboris, ni tamen havis pli da libera tempo. Ni fulme laboris. La redaktilo de Duolingo ebligas aldoni novan kunlaboranton post c\u0302iuj 20 procentoj de finita laboro. Do, ec\u0302 komencante duope, la teamo iom post iom pligrandig\u0302is. Ni finis la kurson kvinope. Kaj c\u0302iutage, c\u0302iuhore ec\u0302, ni interrilatis kaj diskutis pri la plej tau\u0306ga maniero traduki la frazojn de la originala kurso verkita."}, {"text_idx": "#000010", "text": "La franca versio de la kurso estis preta komence de majo, sed pro diversaj s\u0302tupoj en la procezo de Duolingo dau\u0306ris pli ol monaton antau\u0306 ol g\u0302i povis esti publikigita. La 15-an de julio aperis la provversio."}, {"text_idx": "#000011", "text": "\u2013 Tiu provversio ebligas al homoj alig\u0302i al la kurso, sekvi g\u0302in por raporti cimon au\u0306 plibonigendaj\u0302ojn. Kompreneble, dum tiu periodo, ni devas plulabori por konsenti au\u0306 rifuzi la rimarkojn de la uzantoj. Ni kompreneble invitas c\u0302iujn esperantistojn kiuj parolas la francan, alig\u0302i al la kurso por helpi nin plibonigi g\u0302in."}, {"text_idx": "#000012", "text": "La provversio estos aprobita kiel fina versio, kiam g\u0302ia kvalito estos konfirmita \u2013 kiam sufic\u0302e da lernantoj estos finintaj g\u0302in sen raporti tro da problemoj."}, {"text_idx": "#000013", "text": "Esperanto furoras en renkontig\u0302ejo de Duolingo\nPli ol 400.000 lernantoj c\u0302e jubileanta Duolingo-kurso"}, {"text_idx": "#000014", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000017", "text": "Indas aldoni, ke ne multe da lingvoj franclingvanoj povas lerni per Duolinguo : la uson-anglan, la hispanan, la germanan, la italan, la Brazil-portugalan kaj nun Esperanton. Alivorte, en Duolinguo franclingvanoj ne povas lerni la araban, la c\u0302inan au\u0306 la rusan, sed ja povas lerni Esperanton.\nMi esperas, ke aperos multe da novaj Esperantlingvanoj en Francujo!"}, {"text_idx": "#000018", "text": "Indas eble aldoni, ke Esperanto apartenas nun al la nur ses lingvoj, kiujn Duolingo ofertas en almenau\u0306 kvar lernolingvoj. Temas pri la angla (nun en proks. 22 lingvoj; preparig\u0302as en pliaj proks. 6), la germana (nun en 9 lingvoj, preparig\u0302as en du pliaj), la franca (nun en 8 lingvoj; preparig\u0302as en 2 pliaj), la hispana (nun en 7 lingvoj; preparig\u0302as en unu plia) kaj la itala, kiun eblas lerni en nun 5 lingvoj, dum oni preparas unu plian lernolingvon. (Prenu c\u0302iujn nombrojn proksimume, eble mi miskalkulis au\u0306 ion forgesis.) Tiurilate ni do povas g\u0302oji pri bela sesa loko kompare kun aliaj lingvoj; rilate la nombron de lernantoj ni tamen ec\u0302 sume pri c\u0302iuj lernlingvoj trovig\u0302as c\u0302e loko 25 au\u0306 simile."}, {"text_idx": "#000019", "text": "Post Esperanto sekvas tiurilate la sveda, la portugala kaj la rusa (c\u0302iuj en tri lingvoj; preparig\u0302as kurso por la sveda en la rusa). La japanan oni ofertas en du lingvoj (angla kaj c\u0302ina). Proksimume c\u0302iuj aliaj lingvoj estas ofertataj en nur unu au\u0306 du lernlingvoj."}, {"text_idx": "#000020", "text": "Unu plian fojon montrig\u0302as ke Esperanto ne senkau\u0306ze nomig\u0302as \"internacia lingvo\", lingvo kiu estas iomete s\u0302atata relative simile en multaj lingvoregionoj."}, {"text_idx": "#000021", "text": "En svislando oni lernas Esperanton per la anglalingva versio de duolingo. Chu vere ne eblas lerni Esperanton per la germana ?"}, {"text_idx": "#000022", "text": "Nu, eblas per lernu.net. Sed vers\u0302ajne Duolinguo ne ankorau\u0306 planis Esperanto-kurson por germanlingvanoj."}, {"text_idx": "#000023", "text": "Kiu estos la kvina lingvo?"}, {"text_idx": "#000031", "text": "Alig\u0302i al 400 aliaj abonantoj"}]